വിഡിയോ ചിത്രീകരണത്തിന് ബൈക്കില് അഭ്യാസം നിയന്ത്രണംവിട്ട വാഹനമിടിച്ച് 90കാരന് ഗുരുതര പരിക്ക് കിളിമാനൂര് തിരുവനന്തപുരം: വിഡിയോ ചിത്രീകരണത്തിനായി ബൈക്കില് അഭ്യാസം പ്രകടനം നടത്തിയവരുടെ വാഹനമിടിച്ച് വയോധികന് ഗുരുതര പരിക്ക്. ചാരുപാറ താഴ്വാരം വീട്ടില് ഭാസ്കരപിള്ളക്കാണ് 90 പരിക്കേറ്റത്. ഇദേഹത്തെ വെഞ്ഞാറമൂട് സ്വകാര്യ മെഡിക്കല് കോളജ് ആശുപത്രിയിലെ തീവ്രപരിചരണ വിഭാഗത്തില് പ്രവേശിപ്പിച്ചു.കിളിമാനൂര് പൊലീസ് സ്റ്റേഷന് തൊളിക്കുഴി റോഡില് ഞായറാഴ്ച രാവിലെ എട്ടിനായിരുന്നു സംഭവം. ബൈക്കില് സഞ്ചരിച്ചവര്ക്കെതിരെ മോട്ടോര് വെഹിക്കിള് ഇന്സ്പെക്ടര് കൂടിയായ മകന് മുരളീധരന് കിളിമാനൂര് പൊലീസില് പരാതി നല്കി.ഞായറാഴ്ച രാവിലെ മകളുടെ വീട്ടില്നിന്നും കാപ്പിയും കുടിച്ച് സ്വന്തം വീട്ടിലേക്ക് പോകുകയായിരുന്നു ഭാസ്കരപിള്ള. ഈ സമയം അമിതവേഗതയില് അഭ്യാസം കാണിച്ച് വന്ന ബൈക്കുകളില് ഒന്ന് റോഡരികിലൂടെ നടന്നുപോകുകയായിരുന്ന ഭാസ്കരപിള്ളയെ ഇടിച്ചിട്ടുവെന്ന് പരാതിയില് പറയുന്നു. തലക്കും കാലിനും സ്പൈനല് കോഡിനും ഗുരുതര പരിക്കേറ്റ ഇദ്ദേഹം ഗോകുലം മെഡിക്കല് കോളജ് ആശുപത്രിയിലെ തീവ്രപരിചരണ വിഭാഗത്തില് ചികിത്സയിലാണ്.പ്രദേശത്ത് അടുത്തകാലത്തായി ഇത്തരം ബൈക്ക് അഭ്യാസങ്ങള് നടക്കുന്നുണ്ട്. നാട്ടുകാര് പൊലീസിനും മോ ട്ടോര് വാഹനവകുപ്പിനും പരാതി നല്കിയിരുന്നു. അപകടകരമായ ഇത്തരം അഭ്യാസ പ്രകടനങ്ങള്ക്കെതിരെ നഗരത്തില് നടത്തി വന്ന ഓപറേഷന് റാഷ് ജില്ലയില് ഉടനീളം വ്യാപിപ്പിച്ച് നടപടി ശക്തമാക്കുമെന്നും കുറ്റക്കാരായ ഡ്രൈവര്മാരുടെ ലൈസന്സ് റദ്ദാക്കുന്നതടക്കുള്ള കര്ശന നടപടി സ്വീകരിക്കുമെന്നും എന്ഫോഴ്സ്മെന്റ് ആര്.ടി.ഒ ജി. സാജന് മാധ്യമത്തെ അറിയിച്ചു.